Vyf dood in Vrystaat-botsingDie N8 tussen Botshabelo en Thaba Nchu in die Vrystaat (Foto: Verskaf) Vyf mense is Woensdag oorlede in ŉ botsing tussen twee vragmotors op die N8 tussen Botshabelo en Thaba Nchu in die Vrystaat. Volgens ŉ verklaring van die polisie het die twee vragmotors omstreeks 05:00 Woensdagoggend reg van voor gebots. Drie van die mans, wat op die toneel oorlede is, moes met meganiese toerusting uit die wrakke gesny word. Twee ander mans is in die hospitaal oorlede. Volgens die verklaring was die N8 in dié area vir sowat drie ure gesluit vir opruimingsaktiwiteite. Die oorsaak van die ongeluk is onbekend, maar ŉ polisieondersoek duur voort.